21ผู้นำคลังเอเปกถกศก.การเงินโลก
"อภิศักดิ์" นำทีมประชุมคลังเอเปก เน้นระดมทุนพัฒนาโครงสร้างพื้นฐาน
10 ต.ค. 2561

"อภิศักดิ์" นำทีมประชุมคลังเอเปก เน้นระดมทุนพัฒนาโครงสร้างพื้นฐาน
น.ส.กุลยา ตันติเตมิท โฆษกกระทรวงการคลัง เปิดเผยว่า นายอภิศักดิ์ ตันติวรวงศ์ รมว.คลัง ได้รับมอบหมายจากนายกรัฐมนตรีให้เป็นหัวหน้าคณะผู้แทนไทย เข้าร่วมการประชุมรัฐมนตรีว่าการกระทรวงการคลังเอเปก (APEC FMM) ครั้งที่ 25 และการประชุมอื่นๆ ที่เกี่ยวข้องระหว่างวันที่ 15-17 ต.ค. 2561 ณ กรุงพอร์ตมอร์สบี รัฐเอกราชปาปัวนิวกินี โดยมี รมว.คลัง หรือ ผู้แทนจากสมาชิกเอเปก จำนวน 21 เขตเศรษฐกิจ เช่น ออสเตรเลีย แคนาดา จีน อินโดนีเซีย ญี่ปุ่น นิวซีแลนด์ รัสเซีย สิงคโปร์ สหรัฐอเมริกา และเวียดนาม
ทั้งนี้ ในการประชุมครั้งนี้เน้นหารือใน 4 ประเด็นสำคัญ ได้แก่ การเร่งรัดการลงทุนและระดมทุนเพื่อพัฒนาโครงสร้างพื้นฐาน  การสนับสนุนการเข้าถึงบริการทางการเงิน  การผลักดันความร่วมมือด้านภาษีและความโปร่งใส และการดำเนินการตามแผนปฏิบัติการเซบูของสมาชิกเอเปก  รวมทั้งจะหารือถึงสถานการณ์เศรษฐกิจและการเงินโลก รวมถึงกลยุทธ์ทางการคลังในยุคดิจิทัล ซึ่งในการประชุมครั้งนี้นาย อภิศักดิ์จะเสนอนโยบายด้านเศรษฐกิจของรัฐบาลต่อที่ประชุมด้วย